送男存心如燕二月二十五日夜走筆古體  其一
作者：方回
朝代：宋

paragraphs: 我年三十四，鄂漢脫戰場。
四月扁舟東，生汝於建康。
九載鶴山門，靜翁還鵷行。
實爲舊主人，別意殊徊徨。
爾時京湖閫，開府羅才良。
呂氏賢父子，欲我高騰驤。
補以□□爵，江岸司征航。
既而今左轄，千騎如池陽。
携我一家往，郡齋代表章。
汝姊始四歲，同爾歸南堂。
明年辛酉秋，浙漕鶚薦翔。
道山此大恩，給我鬻爵郎。
別省第一人，見知梧與杭。
不學執國柄，似道貪如狼。
其客福建子，瑩中狼如羊。
厥子偶不第，乃獨憾老方。
讒之於似道，陰幽弩機張。
廷試復第一，考官文趙常。
易置乙科首，爾豈識臭香。
蕭艾壓蘭蕙，我心亦不忙。
仕宦天有命，豈由人低昂。
不意毒愈盛，廖真嬖人倉。
五百彼何知，四遭白簡霜。
故嘗忤林秴，何至嗾郭閶。
魯港出師敗，蟣臣叫九蒼。
數其十可斬，乃先竄炎荒。
誅之木綿庵，身死國亦亡。
爲相亡人國，自合以命償。
匪我快私憤，人欲抽爾腸。
臺諫我不就，出守鄰故鄉。